Anmedelse: Sonos Sub 4

Sonos Sub 4 er den nyeste trådløse subwoofer fra Sonos, designet til at forbedre lydoplevelsen i dit Sonos-system ved at levere dyb og dynamisk bas. Med et opdateret design og forbedret teknologi bygger Sub 4 videre på sine forgængere, men ændringerne er relativt beskedne.

Sub 4 har et ikonisk design med to specialudviklede woofere, der er placeret overfor hinanden for at eliminere vibrationer og forvrængning. En væsentlig visuel opdatering, i forhold till tidligere generationer, er overgangen fra en højglans- til en mat finish. Det reducerer synlige fingeraftryk og giver et mere diskret udseende, der matcher andre Sonos-enheder. Sub 4 er også lettere end sin forgænger, hvilket sandsynligvis skyldes ændringer i kabinetmaterialerne.

I forhold til forgængerne er Sub 4 udstyret med en kraftigere processor og øget hukommelse. Den understøtter også Wi-Fi 6 for mere stabil trådløs forbindelse. Det skal sikre bedre kommunikation med andre komponenter i dit Sonos-system og sikre, at enheden kan modtage softwareopdateringer i mange år fremover.

Ud over knappen har Sub 4 også NFC til opsætningen.

Sonos Sub 4 har fået en mat finish.

Klik for større (foto: iNPUT)

Opsætningen er enkel via Sonos-app’en, og enheden kan placeres både stående og liggende, hvilket giver fleksibilitet i forhold til indretning. Det er dog vigtigt at bemærke, at Sub 4 ikke er kompatibel med ældre Sonos-modeller som Play:1, Play:3, Play:5 (Gen 2), Connect:Amp og første generation af Ikea Symfonisk-højttalerne.

En ekstra dimension

Uanset om det drejer sig om hjemmebiograf eller musikafspilning, bidrager Sub 4 med en fyldigere lyd, der gør hele systemet mere levende og engagerende.

Subwooferens konstruktion med dobbelt woofere placeret ryg mod ryg reducerer effektivt uønskede vibrationer og forvrængning, hvilket sikrer en renere og mere fokuseret basgengivelse. Dette design gør, at lyden forbliver balanceret og behagelig, selv ved høj volumen.

I praksis betyder det, at Sub 4 forbedrer lydbilledet ved at tage sig af de laveste frekvenser. Resultatet er, at soundbarer som Sonos Arc eller Beam kan koncentrere sig om mellem- og højfrekvenser. Dette fører til en markant klarere dialog og bedre nuancering af musik og effekter, især i komplekse lydspor som film eller orkestermusik.

Det ultimative Sonos surround-setup med Dolby Atmos.

Jeg finder Sub 4’erens performance særligt bemærkelsesværdig ved lav volumen, hvor bassen forbliver tilstedeværende og defineret uden at dominere. Derudover tilpasser subwooferen sig automatisk til rummets akustik via Trueplay-teknologien i Sonos-app’en, hvilket sikrer optimal lydgengivelse uanset placering.

Samlet set er lydkvaliteten på Sonos Sub 4 en klar styrke, og den forbedrer oplevelsen markant i de fleste opsætninger. Hvis man i forvejen har investeret i både Sonos-soundbar og -baghøjttalere, er subwooferen et must. Den kan simpelthen ændre hele din lydoplevelse. Intet mindre.

iNPUT mener …

Så er spørgsmålet bare, om rummet er stort nok til Sub 4. Hvis rummet ikke er større end 25 m2, vil den væsentlig billigere Sub Mini faktisk kunne levere samme lydforbedring. Den er knapt tre tusinde kroner billigere.

Med en pris på 6.699 kroner er Sonos Sub 4 nemlig en betydelig investering. Og selvom den tilbyder forbedringer i design og teknologi, er opgraderingerne ikke markante nok til at retfærdiggøre en udskiftning af en fungerende Sub 3. Lydforbedringerne i forhold til forgængeren er relativt subtile. For nye brugere, der søger en subwoofer, der kan løfte deres system til nye højder, er Sub 4 dog svær at slå.

Anmedelse: Sonos Sub 4